CELEX: 62019CN0853
Language: el
Date: 2019-11-22 00:00:00
Title: Υπόθεση C-853/19: Αίτηση προδικαστικής αποφάσεως την οποία υπέβαλε το Okresný súd Poprad (Σλοβακία) στις 22 Νοεμβρίου 2019 – IM κατά STING Reality s.r.o.

3.2.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 36/18
            
         
      Αίτηση προδικαστικής αποφάσεως την οποία υπέβαλε το Okresný súd Poprad (Σλοβακία) στις 22 Νοεμβρίου 2019 – IM κατά STING Reality s.r.o.
      (Υπόθεση C-853/19)
      (2020/C 36/23)
      Γλώσσα διαδικασίας: η σλοβακική
      
         Αιτούν δικαστήριο
      
      Okresný súd Poprad
      
         Διάδικοι στην υπόθεση της κύριας δίκης
      
      
         Ενάγων: IM
      
         Εναγόμενη: STING Reality s.r.o.
      
         Προδικαστικά ερωτήματα
      
      
                  1)
               
               
                  Έχει η οδηγία 2005/29/EK (1) του Ευρωπαϊκού Κοινοβουλίου και του Συμβουλίου, της 11ης Μαΐου 2005, για τις αθέμιτες εμπορικές πρακτικές των επιχειρήσεων προς τους καταναλωτές στην εσωτερική αγορά και για την τροποποίηση της οδηγίας 84/450/ΕΟΚ του Συμβουλίου, των οδηγιών 97/7/ΕΚ, 98/27/ΕΚ, 2002/65/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2006/2004 του Ευρωπαϊκού Κοινοβουλίου και του Συμβουλίου («Οδηγία για τις αθέμιτες εμπορικές πρακτικές»), την έννοια ότι συνιστούν αθέμιτη εμπορική πρακτική περιστάσεις όπως αυτές της υπόθεσης της κύριας δίκης, κατά τις οποίες σε ένα φυσικό πρόσωπο, ευρισκόμενο σε δυσχερή οικονομική κατάσταση και υπό την πίεση χρόνου, πρόθεση του οποίου είναι η απόκτηση χρηματοοικονομικών πόρων για τη διατήρηση της κυριότητας ακινήτου αποτελούντος τη μοναδική κατοικία του, προτείνεται από επαγγελματία του χρηματοπιστωτικού τομέα η σύναψη σύμβασης που έχει ως αποτέλεσμα την οριστική απώλεια της κυριότητας του ακινήτου, μολονότι βούληση του προσώπου αυτού ήταν αποκλειστικά και μόνον η προσωρινή μεταβίβαση της κυριότητας του ακινήτου στον δανειστή, προς εξασφάλιση της εκτέλεσης της σύμβασης πίστωσης;
               
            
                  2)
               
               
                  Έχει η οδηγία 93/13/ΕΟΚ (2) του Συμβουλίου, της 5ης Απριλίου 1993, σχετικά με τις καταχρηστικές ρήτρες των συμβάσεων που συνάπτονται με καταναλωτές (στο εξής: οδηγία 93/13) την έννοια ότι, υπό περιστάσεις όπως οι περιγραφόμενες στο πρώτο ερώτημα, υπόκειται σε δικαστικό έλεγχο και η σύμβαση πώλησης για τη μεταβίβαση του ακινήτου, τούτο δε παρά το επιχείρημα του επαγγελματία ότι οι συμβατικοί όροι αποτέλεσαν αντικείμενο ατομικής διαπραγμάτευσης, αν ο επαγγελματίας αρνείται να προσκομίσει στο δικαστήριο συμβάσεις συναφθείσες σε άλλες περιπτώσεις προκειμένου να καθοριστεί αν πρόκειται για τυποποιημένο είδος συμβάσεων χρησιμοποιούμενων από τον επαγγελματία σε άλλες περιπτώσεις;
               
            
                  3)
               
               
                  Εφόσον κριθεί ότι έχει εν προκειμένω εφαρμογή η οδηγία 93/13, πρέπει να θεωρηθούν κρίσιμες, δυνάμει του άρθρου 4, παράγραφος 1, της οδηγίας αυτής, και οι περιστάσεις πριν τη σύναψη της σύμβασης, δηλαδή το γεγονός ότι ο εναγόμενος επαγγελματίας απέκτησε πρόσβαση στα δεδομένα προσωπικού χαρακτήρα του ενάγοντος χωρίς τη συγκατάθεση του τελευταίου;
               
            
         (1)  ΕΕ 2005, L 149, σ. 22.
      
         (2)  ΕΕ 1993, L 95, σ. 29.